PUENTE SPORTEGYESÜLET - HÁZIREND


1. A Házirend célja és hatálya
A Puente Sportegyesület (a továbbiakban: Egyesület vagy PSE) Házirendje rögzíti az Egyesület sportolóinak jogait és kötelezettségeit, az edzések és egyesületi programok alapvető rendjét, valamint a sportolók, edzők és szülők/gondviselők együttműködésének szabályait.
A Házirend célja, hogy a Puente szakmai munkája biztonságos, kiszámítható, gyermekközpontú és egymást tiszteletben tartó keretek között működjön.
A Házirend valamennyi PSE-s sportolóra vonatkozik. A versenyzőkre vonatkozó további szabályokat külön fejezet tartalmazza.
2. A Puente alapelvei
A gyermek testi és lelki biztonsága elsődleges.
Minden sportolót emberi méltóságának tiszteletben tartásával kell kezelni.
A sportoló életkorához, képességeihez, testi adottságaihoz és aktuális állapotához igazodó szakmai munkában részesül.
Az Egyesületben az együttműködés, a tisztelet, a felelősségvállalás, a kitartás és a közösséghez tartozás alapérték.
Probléma esetén elsődleges célunk az okok feltárása és a gyermek, a szülő és az edzők közös megoldáskeresése.
Azonnali veszélyhelyzetben az edző jogosult és köteles a sporttevékenységet megszakítani.
3. A sportolók jogai
Képességeinek, testi adottságainak és tudásszintjének megfelelő, szakszerű oktatásban és felkészítésben részesülni, és abban aktívan részt venni.
Emberi méltóságát tiszteletben tartó, megalázástól és bántó bánásmódtól mentes környezetben sportolni.
Fejlődéséről, erősségeiről és fejlesztendő területeiről megfelelő tájékoztatást kapni.
Tudásszintjének és felkészültségének megfelelő versenyeken, bemutatókon, gálákon és egyesületi programokon részt venni.
Az Egyesület által számára meghirdetett edzőtáborokban részt venni.
Kérdésével vagy problémájával edzőjéhez, csoportvezető edzőjéhez vagy a vezetőedzőhöz fordulni.
Véleményt mondani és javaslatot tenni kulturált formában.
Kiemelkedő munkájáért, fejlődéséért vagy közösségi magatartásáért elismerésben részesülni.
4. A sportolók kötelezettségei
Megismerni és betartani az Egyesület rá vonatkozó szabályait és az edzők biztonságot, illetve szakmai munkát szolgáló utasításait.
Az edzéseken pontosan, együttműködően és képességeihez mérten aktívan részt venni.
Saját és társai testi épségét óvni, mások edzésmunkáját nem zavarni.
Sporttársaival, edzőivel és az Egyesület környezetével szemben sportszerű, tiszteletteljes magatartást tanúsítani.
Az egyesületi és bérelt eszközöket, helyiségeket rendeltetésszerűen használni és megóvni. Szándékosan okozott kár esetén a kár megtérítésének kérdését az Egyesület a sportolóval, illetve kiskorú esetén a szülővel/gondviselővel rendezi.
5. Az edzők szakmai és nevelési kötelezettségei
Az edzések szakszerű, életkornak, tudásszintnek és a sportoló aktuális állapotának megfelelő megtervezése és vezetése.
A sportolók testi és lelki biztonságának, emberi méltóságának tiszteletben tartása.
A balesetvédelmi, sportági, hazai és nemzetközi szakmai szabályok követése.
Szükség esetén a terhelés módosítása vagy a sporttevékenység megszakítása.
A szakmai tudás folyamatos fejlesztése.
Probléma esetén a gyermekkel és szükség szerint a szülővel közös megoldás keresése.
6. Edzésrend, érkezés és távozás
A sportoló köteles az edzés kezdete előtt olyan időben megérkezni, hogy az edzést pontosan meg tudja kezdeni. Az edzésről való indokolt távolmaradást a lehető leghamarabb jelezni kell az edző felé; versenyzői egység vagy csapat esetén a társak időben történő tájékoztatása mellett. Telefonnal még nem rendelkező sportoló esetén a szülő kötelezettsége az edzők, és a társak vagy szüleik tájékoztatása.

A bemelegítés a sérülésmegelőzés része. Késés esetén a sportoló nem kapcsolódhat be automatikusan a folyamatban lévő munkába. Az edző a sportoló életkora, tapasztalata és az adott edzés tartalma alapján dönt arról, hogy önálló vagy irányított bemelegítés után biztonságosan bekapcsolódhat-e.
Az Egyesület a kiskorú sportoló felügyeletét kizárólag a meghirdetett edzés időtartama alatt biztosítja. Az edzés előtti biztonságos érkezésről és az edzés befejezése utáni időben történő átvételről a szülő/gondviselő gondoskodik.
Ha a szülő rendkívüli okból késik, a gyermeket az edző nem hagyja felügyelet nélkül. Az ismétlődő késedelmes átvétel azonban nem tekinthető az Egyesület által biztosított rendszeres gyermekfelügyeletnek; ilyen esetben a szülővel egyeztetés szükséges.
A tornatermet az órarend és a létesítményhasználat szabályai szerint időben el kell hagyni.
7. Zárt edzések, nyílt nap és próbaedzés
Az edzések zárt foglalkozások. Szülő/gondviselő az edzőteremben az edzés alatt nem tartózkodhat, kivéve az Egyesület által meghirdetett nyílt napot vagy az edző/vezetőedző által engedélyezett rendkívüli esetet.
Óvodás korú új sportolónál, ha a beszoktatás érdekében szükséges, az edzővel egyeztetve a szülő az első 2–3 alkalommal jelen lehet.
Az első próbaedzés díjmentes. Ha a gyermek ezt követően nem csatlakozik, fizetési kötelezettség nem keletkezik. A folytatás és regisztráció után a mindenkor hatályos díjfizetési szabályok érvényesek.
8. Edzésöltözet és személyes felszerelés
Minden csoportban a testhez simuló tornadressz az alapvető edzésöltözet. Próbaedzésen megfelelő, testhezálló sportruházat viselhető.
Bő póló, szoknya, tütü és más laza vagy kiálló ruhadarab az asszisztálás és a gyakorlatok végrehajtása során balesetveszélyes lehet, ezért edzésen nem viselhető. A hosszú hajat össze kell fogni. Ékszer és óra viselése edzés közben tilos.
Az Egyesület biztosítja az alapvető edzéseszközöket. Az egyéni használathoz szükséges személyes felszerelésről – például fásliról, saját krémről vagy speciális eszközről – a sportoló/szülő gondoskodik. Saját edzéseszköz behozatala és esetleges tárolása előzetes egyeztetéssel történhet.
9. Egészség, sérülés és balesetvédelem
A sportoló, kiskorú esetén a szülő/gondviselő köteles jelezni az edzőnek minden olyan sérülést, allergiát vagy egyéb, a sportolás biztonságát érdemben befolyásoló körülményt, amelyről az edzőnek a biztonságos részvétel érdekében tudnia szükséges.
Ha a gyermek edzés közben rosszul lesz, vagy az edző olyan állapotot észlel, amely mellett a további sportolást nem tartja biztonságosnak, az edzést számára megszakítja, értesíti a szülőt/gondviselőt, aki gondoskodik a mielőbbi átvételről. A gyermek addig felügyelet alatt marad.
Sérülés nem jelent automatikusan teljes edzéskihagyást. Ha a sérülés jellege és az orvosi előírások lehetővé teszik, a sportoló az edző szakmai döntése alapján módosított, a sérült testrészt nem veszélyeztető munkát végezhet. Orvosi tiltást az edző nem írhat felül.
Sürgős egészségügyi ellátást igénylő helyzetben az edző a helyzetnek megfelelően intézkedik, szükség esetén mentőt hív, és a szülőt/gondviselőt haladéktalanul értesíti.
Az edzésprogram részeként sportszakmai teljesítményfelmérések végezhetők. Az akrobatikai egységek összeállításához szükség esetén testmagasság mérhető. Testsúly rendszeres mérése nem része az Egyesület edzésprogramjának.
10. Telefon, fénykép és videó
Sportoló az edzés szakmai ideje alatt telefont, fényképezőgépet vagy más technikai eszközt csak az edző engedélyével használhat.
Technikai fejlődés és mozgástanulás céljából az edző engedélyével készülhet szakmai felvétel.
Az Egyesület hivatalos kommunikációjában felhasznált fénykép-, videó- és hangfelvételekre külön adatkezelési tájékoztató és hozzájáruló nyilatkozat vonatkozik.
Edzésen készült, más sportolót is azonosíthatóan ábrázoló felvétel nyilvános közzététele az érintettek jogainak tiszteletben tartása és a szükséges engedélyek nélkül nem megengedett.
11. Hiányzás, havi edzésdíj, éves és regisztrációs díj
A csoportba járás folyamatos részvételt jelent; az Egyesület a sportoló helyét a csoportban fenntartja. Az egyes edzésekről történő hiányzás a havi edzésdíjat nem csökkenti.
Ha a sportoló az adott hónapnak akár csak egy részében részt vesz az edzéseken, a teljes havi edzésdíj fizetendő.
Ha a sportoló egy teljes naptári hónapot kihagy, de helyét a csoportban fenn kívánja tartani és ezt követően folytatja az edzéseket, az adott hónapra a havi edzésdíj 50%-a fizetendő, a távollét okától függetlenül.
A havi edzésdíj előre, a tárgyhónap 10. napjáig fizetendő.
Díjhátralék esetén az Egyesület írásos emlékeztetőt küld. Tartós vagy ismétlődő elmaradás esetén egyeztetésre kerül sor; rendezetlen tartozás esetén az Egyesület jogosult a további részvételt a tartozás rendezéséig felfüggeszteni. Indokolt élethelyzetben a szülő előzetesen egyedi egyeztetést kérhet.
A sportoló végleges távozását a szülő/gondviselő köteles egyértelműen jelezni. A megkezdett hónap teljes havi edzésdíja fizetendő.
Az éves egyesületi díj minden év januárjában esedékes; év közben csatlakozó sportoló esetében a regisztrációkor. Új sportoló csatlakozásakor az Egyesület egyszeri regisztrációs díjat állapíthat meg. 
A mindenkori díjak összegét külön díjtájékoztató tartalmazza.
Versenyzők esetén az egyes versenyek alkalmával külön nevezési díjak fizetendők, illetve a versenydressz is külön fizetendő.
12. Kapcsolattartás, panaszkezelés és közösségi kommunikáció
A szülő jogosult gyermeke fejlődéséről tájékoztatást kérni. Edzés után rövid egyeztetésre van lehetőség; hosszabb megbeszéléshez előzetes időpont-egyeztetés szükséges. Edzés közben az edző figyelme a sportolók biztonságára és szakmai munkájára irányul, ezért szülői konzultációra ekkor nincs lehetőség.
Panasz vagy tartós probléma esetén a szülővel történő megbeszélésen főszabály szerint az érintett csoportvezető edző és a vezetőedző együtt vesz részt. Ha a panasz jellege indokolja, a szülő közvetlenül a vezetőedzőhöz fordulhat.
A sportolóktól, edzőktől és szülőktől elvárt az egymással és egymásról való tiszteletteljes kommunikáció az egyesületi programokon, szülői csoportokban és a közösségi médiában is. Más sportoló nyilvános minősítése, megalázása vagy személyes konfliktus közösségi felületen történő rendezése nem egyeztethető össze az Egyesület alapelveivel.
A kritikának és a problémák jelzésének helye van az Egyesületben; ezek rendezésére a közvetlen, kulturált egyeztetés szolgál.
13. Magatartási problémák kezelése
Magatartási vagy együttműködési probléma esetén az edző elsődlegesen a gyermekkel beszél, szükség szerint bevonja a szülőt, a csoportvezető edzőt és a vezetőedzőt. A cél a probléma okának feltárása és közös megoldás keresése.
Ha a sportoló magatartása saját vagy mások testi épségét közvetlenül veszélyezteti, az edző az adott tevékenységben való részvételt azonnal megszakíthatja. Ez biztonsági intézkedés, nem büntetés.
Ha a biztonságos és együttműködő részvétel ismételt egyeztetések és közös megoldáskeresés ellenére tartósan nem biztosítható, az Egyesület vezetése egyedi döntést hozhat a további részvétel feltételeiről.
14. Versenyzőkre vonatkozó külön rendelkezések
14.1. Versenyzői vállalás
A versenyzői státusz a sportoló, a család, az edzők és – csapat- vagy egységversenyzés esetén – a sporttársak közös, hosszú távú vállalása.
A versenyző és szülője/gondviselője a versenyszezon megkezdésével vállalja a szezon végéig tartó rendszeres felkészülést és a kijelölt versenyeken való részvételt, amennyiben ezt egészségi állapot vagy más súlyos, elháríthatatlan körülmény nem akadályozza.
A szezon közbeni kilépés különösen a versenyzőknél közvetlenül érintheti az egység többi tagjának teljes felkészülését, versenyzési lehetőségét, valamint a családok és edzők jelentős idő- és anyagi ráfordítását. A szezonális felkészülés, koreográfia és versenyprogram folyamatossága ugyancsak közös felelősséget jelent.
Ha a folytatás kérdésessé válik, a szülő/sportoló köteles ezt a lehető leghamarabb jelezni a vezetőedzőnek, hogy közösen lehessen megoldást keresni.
14.2. Egységek, csapatok és versenyzői beosztások
Az akrobatikai egységek, csapatok és a versenyzői beosztások összeállítása sportszakmai döntés. A végleges döntést a vezetőedző hozza meg. A döntés során figyelembe vehető többek között a tudásszint, fizikai adottság, testmagasság, életkor, fejlődési lehetőség, együttműködés, terhelhetőség és a versenyszabályok követelményei.
Az egységek vagy beosztások a szezon során indokolt sportszakmai okból módosíthatók. Ha egy sportoló átmenetileg vagy tartósan egység nélkül marad, számára az edzők lehetőség szerint önálló fejlesztő munkát biztosítanak.
14.3. Edzéslátogatás és más sporttevékenység
A versenyzőtől a kijelölt edzések rendszeres látogatása, a hiányzások időben történő jelzése és a felkészülésben való aktív részvétel elvárt.
“A” és “B”  kategóriás versenyzők esetében más sportág rendszeres, versenyszerű űzése csak akkor egyeztethető össze a PSE versenyzői felkészülésével, ha az nem veszélyezteti a szükséges edzésmunkát, regenerációt, versenyprogramot és sérülésmegelőzést. A magas szintű eredmény elvárása csak a szükséges felkészülési munka teljesítése mellett reális.
Alkalmi vagy kiegészítő mozgás önmagában nem tiltott.
14.4. Sportorvosi alkalmasság, versenyengedély és biztosítás
A versenyző köteles a mindenkor hatályos jogszabályok és sportági/szakszövetségi szabályok szerint szükséges sportorvosi alkalmassági vizsgálaton részt venni, valamint a versenyzéshez szükséges érvényes versenyengedéllyel és az előírt biztosítással rendelkezni.
14.5. Versenyek rendje és csapatkultúra
A versenyző a versenyen nem kizárólag saját gyakorlatának idejére, hanem a PSE delegációjának tagjaként vesz részt.
A közös bevonulástól a versenyprogram és az eredményhirdetés befejezéséig a versenyzők támogatják társaikat, figyelemmel kísérik a versenyt, tanulnak a látottakból és együtt képviselik az Egyesületet. Korábbi távozás csak indokolt esetben, előzetes vezetőedzői egyeztetéssel lehetséges.
A versenyző a sportág versenyszabályainak és az Egyesület előírásainak megfelelő, tiszta, rendezett és egységes verseny- és egyesületi megjelenésben vesz részt.
Vidéki vagy külföldi versenyre történő utazás szervezett formában, a delegáció vezetőjével egyeztetve történik. Az utazási részletek egyeztetésének főszabály szerinti végső határideje az eseményt megelőző 48 óra.
A verseny nevezési, lemondási és visszatérítési feltételeire az adott verseny mindenkor hatályos versenykiírása, illetve a szervező szabályai irányadók.
15. Gálák, bemutatók, nyílt napok és egyesületi programok
Az Egyesület gálái és bemutatói az éves szakmai munka kiemelt eseményei. Lehetőséget adnak arra, hogy a sportolók megmutassák fejlődésüket, a szülők pedig betekintést kapjanak a gyermekek munkájába.
A csoport számára meghirdetett gálán és kijelölt egyesületi programokon való részvétel elvárt. Betegség, sérülés vagy más indokolt akadály esetén a távolmaradást a lehető leghamarabb jelezni kell.
A nyílt napok időpontját és rendjét az Egyesület külön hirdeti meg.
16. Záró rendelkezések
A Házirend mindenkor hatályos változata az Egyesület honlapján megtekinthető. A regisztráció során a szülő/gondviselő, illetve nagykorú sportoló nyilatkozik arról, hogy a Házirendet megismerte és elfogadja.
A Házirendet az Egyesület szükség szerint felülvizsgálja. A módosításokról az érintetteket megfelelő módon tájékoztatja.
A Házirendben nem szabályozott sportszakmai kérdésekben a mindenkor hatályos jogszabályok, a sportági szakszövetség szabályzatai, valamint az Egyesület alapszabálya és egyéb hatályos szabályzatai irányadók.
Jelen Házirend a Puente Sportegyesület arra jogosult szervének elfogadását követően, az elfogadó határozatban meghatározott napon lép hatályba.

